### NN 33/2025 (26.2.2025.), Odluka o porezima Općine Hrašćina

Općina Hrašćina

362

Na temelju članka 20. stavka 1. i članka 42. Zakona o lokalnim porezima (»Narodne novine« broj 115/16, 101/17, 114/22, 114/23) te članka 21. Statuta Općine Hrašćina (»Službeni glasnik Krapinsko-zagorske županije« broj 18/09, 5/12, 11/13, 10/18, 15/20, 16/21) Općinsko vijeće Općine Hrašćina na 29. sjednici održanoj 19. veljače 2025. godine, donosi

ODLUKU

O POREZIMA OPĆINE HRAŠĆINA

I. OPĆE ODREDBE

Članak 1.

Ovom se Odlukom utvrđuje vrsta poreza, porezni obveznik, porezna osnovica, stopa i visina poreza te način obračunavanja i plaćanja općinskih poreza koji su prihod Proračuna Općine Hrašćina.

II. VRSTE POREZA

Članak 2.

Općinski porezi su:

1. porez na potrošnju

2. porez na nekretnine

3. porez na korištenje javnih površina.

III. POREZ NA POTROŠNJU

Članak 3.

Stopa poreza na potrošnju iznosi 3 %.

Članak 4.

Poslove utvrđivanja, evidentiranja, nadzora, naplate i ovrhe radi naplate poreza na potrošnju obavlja Ministarstvo financija, Porezna uprava – Ispostava Zlatar.

IV. POREZ NA NEKRETNINE

Članak 5.

Porez na nekretnine na području Općine Hrašćina plaća se u visini od 1,30 eura/m2 korisne površine nekretnine godišnje, određene propisom kojim se uređuju uvjeti i mjerila za izračun zaštićene najamnine.

Članak 6.

Poslove utvrđivanja, evidentiranja, nadzora, naplate i ovrhe radi naplate poreza na nekretnine obavlja Ministarstvo financija, Porezna uprava – Ispostava Zlatar.

V. POREZ NA KORIŠTENJE JAVNIH POVRŠINA

Članak 7.

Javnim površinama podrazumijevaju se površine u općoj uporabi prema zemljišno-knjižnoj evidenciji kojima po posebnim propisima upravlja Općina Hrašćina (ulice, trgovi, nogostupi, zelene površine, parkovi, parkirališta i druge površine).

Pravo na korištenje javne površine, namjenu, rok i uvjete korištenja javne površine temeljem zahtjeva korisnika, utvrđuje općinski načelnik izdavanjem odobrenja o korištenju javne površine.

Odobrenje općinskog načelnika o korištenju javne površine izdaje se prije početka korištenja dodijeljene javne površine.

Razdoblje oporezivanja je vrijeme korištenja javne površine.

Članak 8.

Na korištenje javnih površina obračunava se i plaća porez od 1,00 euro/m2 dnevno, i to za sljedeće djelatnosti:

– pokretne naprave za obavljanje ugostiteljske djelatnosti i ostalih djelatnosti (stolovi, stolice, suncobrani, šatori, tende, nadstrešnice, ugostiteljske prikolice, djelatnost cirkusa, luna parka i drugih zabavnih sadržaja i igara na sreću, automobili kao izložbeni primjerci, izlaganje robe izvan izloga i sl.)

– za postavu reklamnih panoa, natpisnih ploča i sl.

U slučaju korištenja javne površine za postavljanje pokretne naprave iz stavka 1. ove Odluke višemjesečno ili godišnje razdoblje, obveznik plaćanja poreza na korištenje javne površine plaća porez u visini od 8,00 eura mjesečno.

Članak 9.

Od plaćanja poreza na korištenje javnih površina izuzimaju se aktivnosti za humanitarnu, kulturnu, sportsku, prosvjetno-edukativnu djelatnost i zdravstvene usluge te ostale manifestacije koje su u interesu Općine Hrašćina.

Članak 10.

Poslove utvrđivanja, evidentiranja, nadzora, naplate i ovrhe radi naplate poreza na korištenje javnih površina obavlja Jedinstveni upravni odjel Općine Hrašćina.

VI. DAVANJE OVLASTI FINA-i

Članak 11.

Ovlašćuje se nadležna organizacija platnog prometa zadužena za raspoređivanje uplaćenih prihoda, da naknada koja pripada Ministarstvu financija, Poreznoj upravi u iznosu od 5 % od ukupno uplaćenih prihoda, obračuna i uplati u državni proračun, i to do zadnjeg dana u mjesecu za protekli mjesec.

VII. PRIJELAZNE I ZAVRŠNE ODREDBE

Članak 12.

Postupci utvrđivanja poreza započeti po odredbama Odluke o porezima Općine Hrašćina (»Službeni glasnik Općine Hrašćina« br 08/23, »Narodne novine« br. 138/2023) koji nisu dovršeni do stupanja na snagu ove Odluke, dovršiti će se prema odredbama Odluke o porezima Općine Hrašćina (»Službeni glasnik Općine Hrašćina« br. 08/23, »Narodne novine« br. 138/2023).

Članak 13.

Stupanjem na snagu ove Odluke prestaje važiti Odluka o općinskim porezima Općine Hrašćina (»Službeni glasnik Općine Hrašćina« br. 08/23, »Narodne novine« br. 138/2023).

Članak 14.

Ova Odluka objavit će se u »Narodne novine« i »Službenom glasniku Općine Hrašćina«, a stupa na snagu osmoga dana od dana objave.

Klasa: 410-01/25-01/02

Urbroj: 2140-13-01-25-02

Trgovišće, 19. veljače 2025.

Predsjednica
 Općinskog vijeća
 Ljubica Mikulčić, v. r.